text:
Giovanni Boccaccio al nas a Certalt, su lis culinis parsore di Florence, intal 1313, e al murarà propit in chel stes borc intal 1375. Nol è sbaliât pensâlu tant che il plui grant scritôr in prose dal secul XIV, tant che i studiôs lu metin a paragon di Geoffrey Chaucer, l’autôr des “Contis di Canterbury”. La sô opare plui famose e reste il “Decameron”, là che l’Autôr al imagjine che vie pe Peste Nere, intal an dal Signôr 1348, une legre compagnie di siet fantatis e di trê fantats e bandoni la Citât par scjampâ dal infet, lant a stâ intune vile spierdude intal cûr de campagne toscane. Un “locus amoenus” là che, par passâ il timp, si inventin un biel zûc. Ogni dì al vignarà elet un Re o une Regjine cul compit di imponi un argoment che al sarà tratât di ognidun di lôr cuntune conte. Dîs contis par dîs zornadis: cent in dut. La societât de Ete di Mieç si pant culì in ducj i siei colôrs: predis, rufians, brigants, savints, muinis, marcjadants, feminis seneosis di gjoldi il plasê dal cuarp e di liberâsi de stupiditât dai lôr oms. E ancjemò students e cogos, fraris e badessis. Ogni volte la morâl e je simpri la stesse: il timp, il mont, la vite a spietin al Om, che cu la sô inteligjence, il so biel fâ e l’inzen al rive adore a distrigâsi di ogni gredei. Pier Paolo Pasolini al sarà tant cjapât e inmagât di cheste opare che le trasformarà intun film là che propit lui al decît di dâi la muse al Autôr, firmant une des impresis cinematografichis plui bielis dal Nûfcent. Boccaccio, un dai prins comentadôrs di Dante – al sarà lui a clamâ “Divina” la sô Comedie – al ven considerât dai studiôs un grant precursôr di chê Ete che e passe ae Storie tant che Umanisim. E di fat, la sô passion pe lenghe latine e pe culture dal Mont Antîc lu metarà sul troi de ricercje di chei manuscrits che par secui a jerin restâts sepulîts intal scûr des bibliotechis dai benedetins, pandint la sapience di oratôrs e filosofs che a cjantavin la grandece dal Uman tant che il cûr di dut il mont. Al scrîf cetant, Boccaccio: il “Filocolo”, il “Filostrato”, la “Teseida”, “L’elegia di Madonna Fiammetta”, il “Corbaccio” e tantis altris oparis, ducj spielis di chê vision rinovade che lu rint cussì tant interessant.
◆ Il so “Zibaldone”, une racuelte monumentâl di sugjestions, aponts, progjets e visions, al è considerât une miniere là che no si finìs mai di gjavâ fûr cualchi intuizion par capî miôr la profonditât de sô culture e il grant apetit dal so inzen. Une su dutis: studiant sui libris di mitografie, al veve cjatade une vôs strane, il Demogorgon, intepretât tant che la mari di dutis lis divinitâts dal mont pagan, une specie di demoni potent e spaventôs. In realtât e je dome la coruzion di Demiurc, il diu artesan di Platon. Di chel erôr e ven fûr une tradizion che, passant pal Faustus di Marlowe e rive fintremai ai Gormiti, chei pipinots che cualchi an fa ogni frut al voleve vê tant che zugatui. E cun cheste intuizion, Boccaccio si vuadagne il titul di scritôr plui POP de Ete di Mieç. ❚
A.F.
Il scritôr plui “pop” de Ete di MieçAgnul Floramo
Giovanni Boccaccio al nas a Certalt, su lis culinis parsore di Florence, intal 1313, e al murarà propit in chel stes borc intal 1375. Nol è sbaliât pensâlu tant che il plui grant scritôr in prose dal secul XIV, tant che i studiôs lu metin a paragon di Geoffrey Chaucer, l’autôr des “Contis di Canterbury”. La sô opare plui famose e reste il “Decameron”, là che l’Autôr al imagjine che vie pe Peste Nere, intal an dal Signôr 1348, une legre compagnie di siet fantatis e di trê fantats e bandoni la Citât par scjampâ dal infet, lant a stâ intune vile spierdude intal cûr de campagne toscane. Un “locus amoenus” là che, par passâ il timp, si inventin un biel zûc. Ogni dì al vignarà elet un Re o une Regjine cul compit di imponi un argoment che al sarà tratât di ognidun di lôr cuntune conte. Dîs contis par dîs zornadis: cent in dut. La societât de Ete di Mieç si pant culì in ducj i siei colôrs: predis, rufians, brigants, savints, muinis, marcjadants, feminis seneosis di gjoldi il plasê dal cuarp e di liberâsi de stupiditât dai lôr oms. E ancjemò students e cogos, fraris e badessis. Ogni volte la morâl e je simpri la stesse: il timp, il mont, la vite a spietin al Om, che cu la sô inteligjence, il so biel fâ e l’inzen al rive adore a distrigâsi di ogni gredei. Pier Paolo Pasolini al sarà tant cjapât e inmagât di cheste opare che le trasformarà intun film là che propit lui al decît di dâi la muse al Autôr, firmant une des impresis cinematografichis plui bielis dal Nûfcent. Boccaccio, un dai prins comentadôrs di Dante – al sarà lui a clamâ “Divina” la sô Comedie – al ven considerât dai studiôs un grant precursôr di chê Ete che e passe ae Storie tant che Umanisim. E di fat, la sô passion pe lenghe latine e pe culture dal Mont Antîc lu metarà sul troi de ricercje di chei manuscrits che par secui a jerin restâts sepulîts intal scûr des bibliotechis dai benedetins, pandint la sapience di oratôrs e filosofs che a cjantavin la grandece dal Uman tant che il cûr di dut il mont. Al scrîf cetant, Boccaccio: il “Filocolo”, il “Filostrato”, la “Teseida”, “L’elegia di Madonna Fiammetta”, il “Corbaccio” e tantis altris oparis, ducj spielis di chê vision rinovade che lu rint cussì tant interessant.


c: text/html

text:
“DIU NUS À SALVÂTS DI GRANCJ PERICUI”
Prime letare ai gjudeus d’Egjit
1 1 “Ai fradis gjudeus sparniçâts ventijù pal Egjit, salût! I fradis gjudeus ch’a son in Gjerusalem e te tiere de Gjudee us augurin une buine pâs. 2 Che Diu us incolmi di ogni ben e che si visi de sô aleance cun Abram, cun Isac e cun Jacop siei fedêi servidôrs; 3 che us dedi a ducj une buine voe par onorâlu e par fâ la sô volontât fint insom cuntun cûr grant e cuntun spirt pront, 4 che us viergi il vuestri cûr a la sô leç e ai siei ordins, e che us dedi pâs. 5 Ch’al scolti lis vuestri preieris, che us cjali di bon voli e che no us bandoni tal moment dal pericul. 6 Nô culì o preìn propit par vualtris.
7 Sot il ream di Demetri, tal an cent e sessantenûf, nô gjudeus us vin scrit: Tes tribulazions e tes disgraciis ch’a son plombadis parsore di nô in chescj agns, di cuant che Gjason e i siei, tradide la tiere sante e il ream, 8 i àn dât fûc al puarton e a àn spandût sanc nocent, nô o vin preât il Signôr e o sin stâts saudîts. O vin ufiert un sacrifici e farine di flôr, o vin impiadis lis lampadis e presentâts i pans. 9 E cumò us scrivìn cheste letare par ch’o fasês i dîs des tendis tal mês di Casleu. Tal an cent o otantevot.
Altre letare ai gjudeus d’Egjit
10 I gjudeus ch’a son a stâ in Gjerusalem e te Gjudee, il consei dai anzians e Gjude a Aristobul, mestri dal re Tolomeu, de gjernazie dai predis consacrâts cul vueli, e ai gjudeus ch’a son a stâ ventijù pal Egjit, salût e buine furtune!
11 Salvâts di Diu dai grancj pericui, i vin une vore a grât par vê rivât a metisi cuintri dal re. 12 Parcè che al è stât propit lui a fâ cori chei che si jerin metûts cuintri de citât sante.
13 E di fat il lôr caporion, ch’al jere lât in Persie, al fo fruçât insieme cul so esercit, che ducj a disevin che no si podeve batilu, tal templi di Nanee, in gracie di une vuate che i vevin tindude i predis di Nanee. 14 Cul rimpin di sposâle, Antioc e i siei amîs a jerin lâts in chel lûc par rafâ come dote chel grumon di ricjecis. 15 Dopo che i predis dal templi di Nanee jes verin mostradis, lui al jentrà cuntun pôcs di lôr tal sierai dal templi. Alore lôr, a pene jentrât Antioc, i sierarin il templi, 16 a viergerin une puarte segrete tal sofit, i butarin jù claps e a fulminarin il comandant cun ducj chei altris. Po ju faserin a tocs e, dopo di vêur cjonçât il cjâf, ur ai butarin a di chei ch’a jerin difûr.
17 In dut ch’al sedi benedet il nestri Diu, ch’al à metût i triscj tes sgrifis de muart.
18 O stin par ricuardâ la purificazion dal templi, ai vincjecinc di Casleu, e nus à parût di scugnî fâusal savê, par che ancje vualtris o fasês la fieste des tendis e dal fûc comparît cuant che Neemie, dopo di vê tornât a fâ sù il templi e l’altâr, al ufrì sacrificis. 19 Di fat cuant che i nestris vons a forin menâts presonîrs in Persie, un trop di predis plens di religjon a cjolerin il fûc dal altâr e lu puartarin cun ogni rivuart tal çòndar di un poç suiât e li lu meterin tal sigûr, di mût che nissun nol cognossès il lûc. 20 Passâts un biel pôcs di agns, cuant che i plasè a Diu, Neemie, tornât a mandâ dal re di Persie, al invià i dissendents di chei predis ch’a vevin platât il fûc a cirîlu. Cuant che però a contarin di no vê cjatât il fûc ma dome aghe grasse, lui ur ordenà di urîle e di puartâje. 21 Po a prontarin lis ufiertis pai sacrificis e Neemie al dè ordin di sborfâ cun chê aghe i lens e dut ce ch’al jere parsore. 22 A faserin cussì e dopo un trat di timp il soreli, che prime al jere taponât dai nûi, al tacà a lusî e si impià un grant fugaron, che ducj a restarin cence peraule.
23 Alore i predis si meterin a preâ, intant che il sacrifici si consumave, e insieme cui predis ducj chei altris: Gjonate al dave sù e chei altris a levin indenant in coro insieme cun Neemie. 24 La preiere e jere cussì imbastide: Signôr, Signôr Diu, che tu âs fatis dutis lis robis, trement, fuart, just e di boncûr, che tu sês dome tu re e dome tu bon, 25 dome tu splendit, dome tu just, che tu puedis dut e che tu sês par simpri, che tu salvis Israel di ogni mâl, che tu âs sielzût i nestris vons e che tu ju âs fats sants, 26 acete il sacrifici ufiert par Israel to popul, vuarde la tô purizion e fasile sante. 27 Tire dongje i nestris ch’a son dispierdûts, libere chei ch’a son sclâfs framieç dai forescj, cjale di bon voli chei ch’a son spreseâts e svilanâts; ch’a ricognossin i forescj che tu sês tu il nestri Diu. 28 Cjastie chei che nus tibiin e che nus svilanin cun rogance. 29 Plante il to popul tal to lûc sant, come ch’al à dit Mosè. 30 I predis intant a davin sù cjantis. 31 Po a forin consumadis lis vitimis dal sacrifici e Neemie al ordenà che ce ch’al jere restât da l’aghe al fos strucjât sui clapons plui grues. 32 A pene fat cussì, e comparì une flame, ch’e fo cjapade dentri te lûs dal fûc ch’al ardeve sul altâr. 33 Cuant che la gnove dal fat si slargjà e i contarin al re dai persians che tal lûc là che i predis depuartâts a vevin platât il fûc e jere vignude fûr aghe e che i predis ch’a compagnavin Neemie a vevin parie smondeade la robe pal sacrifici, 34 il re, dopo di jessisi sancirât dal fat, al fasè meti un sierai torator dal lûc e lu declarà sant. 35 Il re al cjapà ancje un grum di regâi di chei che ju veve di buine viste e ancje ur int fasè. 36 I compagns di Neemie i meterin non a di chel lûc Neftar, ch’al vûl dî “purificazion”; une vore di lôr però i disin Neftai.

robotstxt: allowed

filter: keep


text:
La ocasion di cjatâsi, come ogni an par fâ memorie dai Sants Ermacure e Fortunât, al puarte a meti adun uns pocjis di riflessions, di struc, di ce che si à vût fat te suaze dal grop di Glesie Furlane e di ce che si à voie di podê fâ di chi a pôc. Un moment da pît de messe par dâ sens a un avôt che al cjale ancje fûr de glesie. Par vôs di pre Tonin Cjapelar si à ricuardât la publicazion cul jutori de Provincie di Udin, da la riedizion di “Eutanasie di un Patriarcjât” di pre Toni Beline e dal stes autôr, “Rogazions”. Cun di plui, La Patrie dal Friûl e à coeditât il DVD interviste, realizât di Video Tele Carnia, fat a in ocasion da la jessude publicazion da “La fabriche dai predis” tal 2000. Il Dvd al jere stât presentât in ocasion dai 5 agns de muart di pre Antoni. Ce che al è ator di chestis publicazions e je une schirie di conferencis cun diviers esperts tignudis dulinc dal an a Vençon. In prospetive di ce che al vignarà denant, si pense a une traduzion par inglês di “Il Pastore di Aquileia” opare monumentâl di Gabriele Pelizzari che al coment e al sclarìs il significât dai mosaics de aule sud de Basiliche Mari di Aquilee. Une maniere par pandi tal mont inglês e no dome, il valôr culturâl, storic e teologjic che o vin chenti. E vignarà ristampade ancje la racuelte di cjants “Hosanna” lade esauride di un pieç e ancje doi lavôrs passâts di pre Toni: “Fortunât il popul che il Signôr al è il so Diu” e “Sul at di voltâ pagjine”.
Al è stât ancje il moment di ringraciâ ducj dal grant event finâl da Bibie, e dal fat, sperìn decisîf par dâ un sburt a la aprovazion dal Messâl roman par furlan, de istituzion de Comission pe Traduzion dai Tescj Liturgjics, indulà che al fâs part ancje pre Loris Della Pietra che al à presiedût la messe in basiliche chest an. Al è stât ricuardât ancje l’apontament seguitîf, previodût a Vençon cu la messe in memorie dal Patriarcje Bertrant la prime domenie di Avost.
LIS PERAULIS DI PRE LORIS_ Chest an pe messe pal Avôt dal Friûl, al à presiedût il trop di predis pre Loris Della Pietra che te omelie al à puartât in evidence il concet di martiri, partint dai sants Ermacure e Fortunât, come sielte dissidente di ce che al pararès normâl acetâ. Il riferiment al jere a lis logjichis dal podê, cuintriponudis a chês pandudis dal Vanzeli. Une storie che e je presinte ancje vuê e che ancje lis lidrîs de glesie di Aquilee a pandin e a son buinis di fevelâ a un popul che di simpri a cjale a chel mût di jessi glesie e che si contrapon ai modei di vuê dispès passâts da la massificazion de television, indulà che chei che si clamin reality show o fiction a àn, ta la lidrîs stesse da lôr definizion, un savoltament de realtât.
DIRETÎF DE “PATRIE DAL FRIÛL”_Juste dopo de Messe, intant che si tignive il ghiringhel di Glesie Furlane li dal ristorant “Ai Patriarchi” di Franco Mattiussi, la Clape di Culture “Patrie dal Friûl” e clamave adun il prin diretîf elet de assemblee davuelte a Vilegnove ai prins di Lui. I cinc components dal
diretîf a vevin chê di definî lis incarghis, che
par chest trieni a son: pre Roman Michelot (President) e Remo Cacitti (Vicepresident), Milvia Zuttion, Sandra Ovan e Christian Romanini (Conseîrs).
Il President riconfermât pre Roman al à ringraziât no dome il consei pe fiducie, ma ancje ducj chei che ta chescj agns, tant che components di redazion, sostignidôrs, abonâts e simpatizants, a àn dât e a continuin a dâ une man al nestri mensîl “La Patrie dal Friûl” «A son moments dificii – al à dit pre Roman – e, come che al dîs ancje il Vanzeli che o vin scoltât vuê in Basiliche, “si salvarìn dome cul tignî dûr”, cu la buine volontât di tant int che nus sta dongje e nus dâ la fuarce par continuâ a contâ il Friûl cuntun voli plui furlan e furlanist». ■
Mauro Della Schiava
APONTAMENT. Ricjatâsi a Aquilee............
La ocasion di cjatâsi, come ogni an par fâ memorie dai Sants Ermacure e Fortunât, al puarte a meti adun uns pocjis di riflessions, di struc, di ce che si à vût fat te suaze dal grop di Glesie Furlane e di ce che si à voie di podê fâ di chi a pôc. Un moment da pît de messe par dâ sens a un avôt che al cjale ancje fûr de glesie. Par vôs di pre Tonin Cjapelar si à ricuardât la publicazion cul jutori de Provincie di Udin, da la riedizion di “Eutanasie di un Patriarcjât” di pre Toni Beline e dal stes autôr, “Rogazions”. Cun di plui, La Patrie dal Friûl e à coeditât il DVD interviste, realizât di Video Tele Carnia, fat a in ocasion da la jessude publicazion da “La fabriche dai predis” tal 2000. Il Dvd al jere stât presentât in ocasion dai 5 agns de muart di pre Antoni. Ce che al è ator di chestis publicazions e je une schirie di conferencis cun diviers esperts tignudis dulinc dal an a Vençon. In prospetive di ce che al vignarà denant, si pense a une traduzion par inglês di “Il Pastore di Aquileia” opare monumentâl di Gabriele Pelizzari che al coment e al sclarìs il significât dai mosaics de aule sud de Basiliche Mari di Aquilee. Une maniere par pandi tal mont inglês e no dome, il valôr culturâl, storic e teologjic che o vin chenti. E vignarà ristampade ancje la racuelte di cjants “Hosanna” lade esauride di un pieç e ancje doi lavôrs passâts di pre Toni: “Fortunât il popul che il Signôr al è il so Diu” e “Sul at di voltâ pagjine”.


text:
No si oyes simpri tasê e fâ i furlans. Al ven il moment li che si scugni jessi triscj.
Ogni an mi tocje di lei sul ‘gjornâl’ il coment di Tolazzi, president de jurie dal S. Simon di Codroip, sul stât da la leterature furlane, dal biel scrivi in marilenghe.
A son considerazions che mi fasin mâl al cûr e mi urtin. Ce che mi fâs soredut stâ mâl al è il fat che a rivin di un tâl che al à un concet da la leterature avonde discutibil, che al pontifiche cuntune libertât di no crodi, cjatant il consens da la puare intelighenzie furlane che e sta ancje a sintîlu e i rispuint.
O scrîf cheste riflession parcè che no soi di bessôl a pensâle cussì. Mi è vignût il confuart di pre Roman Michelotti che sul numar di Otubar da la Patrie dal Friûl al ripuarte un articul dal grant Antoni Beline dal 1985, dal titul une vore significatîf “S. Simon: a cuant un premi pe zurie?”
L’emerit president dal S. Simon lu ai cognossût tal 2009 a traviers il so articul al Messaggero. Mi impensi che a chel S. Simon o vevi mandât un cuindis contis in marilenghe. Parcè? Mi plâs scrivi par furlan cul intent di condividi cualchi esperience cun altris furlans; ce che al sucêt par solit cu la nestre piçule lenghe che no ti da bêçs e tant mancul sucès e visibilitât.
Tolazzi al jere dentri chê jurie che e veve tacât i lavôrs cun cinc di lôr, ma dopo a àn finît dome in trê: Tolazzi, Turello e Marchetta. Interessant ancje la posizion di chest ultin che un an al judiche e l’an dopo, e chel dopo ancjemò, al è judicât e al vinç cu la stesse comission. Al sucêt ancje chest!!
Nissun al à mai savût nuie di Aldo Colonnello e Giacomo Vit, sparîts di chê jurie 2009. Parcè? Ce jerial sucedût? Bastavie une aspirine?
Subite dopo la premiazion di chel S. Simon, l’articul di Tolazzi sul Messaggero dal Otubar 2009. La mê prime impression in chê volte e je stade di un scrit di une persone veramentri inrabiade cun cualchidun, o di un mat di manicomi, tante e jere la violence dal articul.
Di sigûr trê osservazions mi vevin lassât scaturît, dificilis di dismenteâ.
La prime. Il nestri espert al sostignive che la conte no varès la dignitât dal romanç. Balis. Si sa che i grancj autôrs a àn scrit contis e romançs, e tancj a son plui famôs pes contis che a àn publicât.
La diference e po jessi la lungjece e la complessitât da la trame, ma a àn il stes valôr leterari, a puedin rivâ al stes pathos.
La seconde. Il nestri grant al diseve che i partecipants al S. Simon 2009 no san scrivi, a improvisin. Il motîf al jere che no son usâts a lei. Al seguive il paternalistic invît a cjapâ sù i libris, a tornâ a scuele. Lu ai fat. Mi son bastadis la leture da ‘La Salamandrie tal Fûc‘ e la sô traduzion/interpretazion dal Odissee par capî la sostance. Pocje robe di un che al olse. Dome tecniche e nissune emozion.
La tierce osservazion. Il Tolazzi al descriveve i ‘vielis’ partecipants a chel S. Simon e i lôr scrits cuntune acezion taliane che no mi impensi di precîs, che però o podìn definî par furlan come … ‘a pucin di frait, di muart’. Incredibil! Dopo o ai pensât che l’espert si riferive di sigûr a se stes.
O pensavi che e fos la fin dal Tolazzi, che si fos copât, invezit, al è inmò ca, president dal S. Simon 2010, 2011, 2012, 2013… S. Simon nol à fat il miracul.
Cualchi considerazion finâl. Claramentri, no soi in linie cui intervents che a àn tabaiât e a tabaiaran da la pocjece da la culture furlane, da la leterature furlane, ma pluitost o vuei sotlineâ la pocjece da lis personis che nus rapresentin. Al è simpri cussì cun nô furlans. Un invît al sindic di Codroip e ai tancj zovin furlans di valôr a dâ une pedade ai Tolazzi, Zanon e Donada, e a doprâ la marilenghe, a scrivile cence pôre, par continuâ un patrimoni che nol à di finî. Une biele netade di dutis chestis personis autoreferenziâls di pôc valôr che no puartin a nuie e a dan lûc a ducj i atacs cuintri il furlan e la nestre identitât.
Mandi,
Graziano Urli (Listize) ❚
SAN SIMON. LETARE. E parcè no une pidade tal cûl a Tolazzi?............
No si oyes simpri tasê e fâ i furlans. Al ven il moment li che si scugni jessi triscj.


text:
Cecoslovachie
La Cecoslovachie e fo un stât de Europe orientâl esistût dal 1918 al 1992, cuant che al fo dividût in Republiche Ceche e Slovachie.
Storie[cambie | modifiche il codiç]
Il stât de Cecoslovachie al nassè tal mês di Otubar dal 1918 de dissoluzion dal Imperi Austri-Ongjarês a cause de sconfite te Prime vuere mondiâl. Il teritori al comprendeve chel des presints Republiche Ceche e Slovachie, oltri che la regjon de Rutenie subcarpatiche, vuê in Ucraine.
Il paîs al jere componût di une maiorance ceche e di consistentis minorancis tedeschis, slovachis e in piçule misure ongjaresis. A cause de centralizazion dal stât e dal podê economic in mans cechis, i prins agns a forin une vore dificii par lis minorancis, in particolâr cun l'avent de Gjermanie naziste.
Hitler al ocupà i teritoris de Boemie, a fuarte composizion todescje, tal 1938; tal stes timp il toc de Slovachie meridionâl al passà sot il domini de Ongjarie. Cn l'inizi de seconde vuere mondiâl la Cecoslovachie e cessà di esisti: i teritoris di Boemie e Moravie a deventarin part dal Tierç Reich, e al fo creât il gnûf stât de Slovachie, aleât de Gjermanie naziste e il cui esercit al compatà cuintri lis trupis Russis fin te Istât dal 1944.
Dopo de fin de seconde vuere mondiâl, la Cecoslovache e fo ristabilide cussì come e jere; la Rutenie e fo ocupade dal esercit sovietic, e daspò definitivamentri cedude. Tal 1948 il partît comunist al vincè lis elezions, puartant cussì il paîs in direzion dal bloc di influence sovietic, che al durarà fin tal 1989.
Tal 1989 e deventà di gnûf un stât democratic, par mieç de Rivoluzion di velût. Tal 1992 il parlament federâl al decidè di sudividi il stât in Republiche Ceche e Slovachie. La Cecoslovachie e cessà di esisti il 1 di Zenâr dal 1993.


text:
Fotografiis cun Pape Wojtyla e cun Eduard Shevardnadze, e po ancje cul president dal Messic Salinas o cun grancj personaçs dal spetacul come Alberto Sordi: jentrâ intal studi di Gianni Bravo al è un pôc tornâ indaûr tal timp, a di un moment dulà che il so “brand” Made in Friuli al viazave ator pal mont cun grancj risultâts di imagjin, ma ancje cuntun grum di oportunitâts di vuadagn pes impresis di chenti. A somein secui, ma «non son passâts nancje 30 agns di cuant che il New York Times al puartave in prime pagjine un articulon che al contave de nestre spedizion te capitâl economiche mondiâl spiegant ai siei milions di letôrs che la nestre bandiere che ducj a vevin viodût di fûr dal Plaza insiemit cun chê americane no jere chê di un gnûf Stât dal Onu, ma che di une des regjons plui bielis d’Italie». Al jere il nestri sium chel di puartâ la Patrie ator pal mont no dome pai nestri emigrants, ma par fâle cognossi a ducj: parcè che cui che al cognòs i furlans si fide di lôr e par chest al è facil che al compri i nestris prodots.
FALÂT DELOCALIZÂ_ Chei di Bravo no son ricuarts e vonde; par lui e je cheste la strade che si varès di cjapâ par sburtâ la nestre economie in chest moment di crisi no dome taliane, ma internazionâl. «Noaltris o sin simpri lâts ator pal mont, prin come emigrants e po come imprenditôrs. Ma fin tai agns Otante o sin lâts dome a vendi, e po o vin scomençât a spostâ lis produzions inaltrò par sparagnâ sui coscj. Nuie di plui falât. Cui che al delocalize al è un oportunist, no un vêr impresari: e cul menâ fûr di chenti lavôr e produzion al cope il Friûl». L’imprenditôr plui fuart in Friûl, «la Danieli, e je un esempli model parcè che cheste aziende e lavore sì pe plui part tal forest, ma e ten achì lis inteligjencis e la strategjie. No licenzie in Friûl par vierzi in Russie.
E vierç in Russie par consolidâ la sô cjase mari».
PEÂSI CUL FOREST CENCE PIERDI LA LIDRÎS_ Al è chest che ur mancje cumò ai imprenditôrs furlans secont Bravo: la capacitât di peâsi a realtâts tal forest buinis di fâ cressi lis possibilitâts di espandi i lôr marcjâts. «La modalitât plui juste par cressi, se lis impresis furlanis no àn voie di agregâsi in blocs plui pençs e plui bogns di imponisi sul marcjât, e je che de joint venture con realtâts forestis: ma fin cumò la medie des aziendis furlanis no à nancje considerât la oportunitât di doprâ chest imprest di cressite».
A mancjin lis ocasions di meti in contat i operatôrs di chenti cun chei dal forest, la domande, la ufierte e i servizis (des bancjis aes assicurazions, ae logjistiche dai traspuarts) che a coventin a realizâ acuardis che a durin tal timp.
«O vìn di tornâ protagoniscj parcè che i furlans a son bogns di fâ maraveis: mal à ricognossût ancje Mohamed Al Fayed cuant che i ai spiegât che il vêr svilup de lûs eletriche nol è vignût di Edison ma di Malignani, e che chest om invezit di creâ une “corporation” cui bêçs vuadagnâts al à fondade la Bancje dal Friûl che e à disvilupât dut il nestri teritori. Chest spirt, come chel che nus à sburtât a tornâ a fâ su il Friûl daspò dal taramot, al larès recuperât dai nestris impresaris».
LIS CLÂFS DAL SUCÈS_ Che cumò, dut câs, a cjalin a resisti ae buere de crisi. E lis peraulis di ordin a puedin sei dome trê, dutis che a scomencin cul “i”: “inovazion, internazionalizazion e identitât”. La prime e varès di vê un sburt impuartanton de Universitât, «che e je une concuiste une vore preziose ma e va doprade cuntun sproc pragmatic e leât aes impresis dal teritori». Al secont obietîf si podarès rivâ «cuntun fuart investiment par creâ un puint jenfri dai produtôrs e dai “buyers” dai marcjâts plui vivarôs che vuê a son ator pal mont. Ma i nestris prodots si vendin dome se e je clare la lor divignince furlane, la lôr identitât che e devente cualitât». Un esempli? «Mi impensi – al siere Bravo – di cuant che o ai puartât pe prime volte “Latterie Friulane” a Moscje: intune capitâl come chê russe che e à 14 milions di abitants a son dutis lis marcjis di yogurt dal mont, ma “Latterie Furlane” e fature un milion e mieç di euros. E chest al mostre che intun mont che si globalize, dut al devente plat; e dome cui che al marche une fuarte difarence, une sane peculiaritât, al è considerât dal consumadôr unic e iripetibil». ■
Walter Tomada
IMPRESE. Inovazion, internazionalizazion e identitât par vinci tal montWalter Tomada
Fotografiis cun Pape Wojtyla e cun Eduard Shevardnadze, e po ancje cul president dal Messic Salinas o cun grancj personaçs dal spetacul come Alberto Sordi: jentrâ intal studi di Gianni Bravo al è un pôc tornâ indaûr tal timp, a di un moment dulà che il so “brand” Made in Friuli al viazave ator pal mont cun grancj risultâts di imagjin, ma ancje cuntun grum di oportunitâts di vuadagn pes impresis di chenti. A somein secui, ma «non son passâts nancje 30 agns di cuant che il New York Times al puartave in prime pagjine un articulon che al contave de nestre spedizion te capitâl economiche mondiâl spiegant ai siei milions di letôrs che la nestre bandiere che ducj a vevin viodût di fûr dal Plaza insiemit cun chê americane no jere chê di un gnûf Stât dal Onu, ma che di une des regjons plui bielis d’Italie». Al jere il nestri sium chel di puartâ la Patrie ator pal mont no dome pai nestri emigrants, ma par fâle cognossi a ducj: parcè che cui che al cognòs i furlans si fide di lôr e par chest al è facil che al compri i nestris prodots.


text:
Sabide ai 12 di Zenâr passe cent mil personis, almancul 115 mil daûr di diviersis stimis, a àn colassât il centri di Bilbo / Bilbao par chê che e ven calcolade la plui grande manifestazion popolâr inte storie resinte dal Paîs Basc. La iniziative e jere stade clamade dongje de organizazion Herrira par domandâ il rispiet dai dirits dai presonîrs politics bascs e par sburtâ lis autoritâts spagnolis e francesis a impegnâsi intune soluzion pacifiche par risolvi il conflit basc. Plui intal specific si domandave la fin de politiche penitenziarie di ecezion cumò in vore cuintri dai presonîrs bascs che e previôt la dispersion e il slontanament dai presonîrs dai lûcs di divignince, che no ur da dirit ai sconts di pene che la leç e previodarès par cui che al è in preson, e che e pidimente la liberazion di chei presonîrs che a patissin di malatiis terminâls.
La iniziative e à cjatât la poie di cetancj sogjets, dentri e fûr dal Paîs Basc, ma tra i partîts dal panorame basc l’unic a dâ la sô adesion uficiâl al è stât EH Bildu, coalizion de çampe indipendentiste basche. Chel istès e cundut de ploie, la partecipazion ae manifestazion e je stade cussì massive che a son saltâts ducj i oraris previodûts pe sô partence e pe sô conclusion e che, in plui di chês decidudis pal percors, dutis lis stradis dulintor a son stadis subissadis di int. Une vore significative ancje la delegazion rivade dai Paîs Catalans cun rapresentants di ERC e de CUP in prime linie. Pai rapresentants dal partît socialist e di chel popolâr, la soluzion al teme dai presonîrs no passe pes manifestazions. In place però a jerin ancje elets socialiscj e dal PNV, cundut de no adesion dai lôr partîts ae iniziative. La manifestazion che, ancjemò une volte, e à mostrât trop che intal Paîs Basc il probleme dai presonîrs politics al sedi sintût une vore e in maniere trasversâl.
***
Paîs Catalans: prin acuardi su la declarazion di sovranitât
Daûr di ce che a vevin concuardât intes setemanis stadis, CiU e ERC a àn metût jù il stampon de Declarazion di sovranitât dal popul catalan, prin pas intal procès par rivâ ae indipendence de Catalogne. Lis dôs fuarcis politichis plui votadis intes ultimis elezions catalanis a àn presentât il test ai 10 di Zenâr e, te stesse zornade, lu àn zirât ai rapresentants di chei partîts, tant che ICV-EUiA, CUP e PSC, che a podaressin sotscrivilu ancje se cun cualchi modifiche. Il document al è svilupât su sîs ponts: il prin al dîs che la sovranitât i spiete al popul catalan; il secont al fevele dal dirit ae autodeterminazion tant che di at di legjitimitât democratiche; il tierç al bat sul principi de trasparence e sul dirit dai citadins a vê plene informazion sul procès di autodeterminazion; il cuart al impegne a inviâ, intant dal procès, un dialic cul stât spagnûl, cu lis istituzions europeanis e cun chês internazionâls; il cuint al mostre la volontât di restâ inte suaze de Union Europeane; e l’ultin al previôt di bati ducj i percors democratics par rivâ a esercitâ il dirit ae autodeterminazion.
***
Bretagne: petizion par une tv publiche bretone e bilengâl
Ai 14 di Dicembar il Consei regjonâl de Bretagne al veve fate buine cuasi ae unanimitât une mozion là che si sburtave la creazion di une television publiche che e rivàs a dute la Bretagne, duncje ancje ae Loire Atlantiche che dal pont di viste aministratîf e fâs part di une altre regjon, e che si indreçàs a ducj i bretons, ven a dî che in plui dal francês e dopràs ancje la lenghe proprie de Bretagne. Un tant al rive intun moment là che il guvier di Parîs e la direzion de television publiche francese si mostrin disponibii a riviodi l’implant dal canâl France 3 intun sens plui regjonalist. Cumò, a front di cheste situazion, e je stade inviade ancje une petizion in rêt indreçade massime ai citadins de Loire Atlantiche par domandâur che a sburtin ancje lôr par une television publiche bretone e bilengâl.
✒ www.internazionalitari.blogspot.com
Paîs Basc: passe cent mil personis pai presonîrs politics............
Sabide ai 12 di Zenâr passe cent mil personis, almancul 115 mil daûr di diviersis stimis, a àn colassât il centri di Bilbo / Bilbao par chê che e ven calcolade la plui grande manifestazion popolâr inte storie resinte dal Paîs Basc. La iniziative e jere stade clamade dongje de organizazion Herrira par domandâ il rispiet dai dirits dai presonîrs politics bascs e par sburtâ lis autoritâts spagnolis e francesis a impegnâsi intune soluzion pacifiche par risolvi il conflit basc. Plui intal specific si domandave la fin de politiche penitenziarie di ecezion cumò in vore cuintri dai presonîrs bascs che e previôt la dispersion e il slontanament dai presonîrs dai lûcs di divignince, che no ur da dirit ai sconts di pene che la leç e previodarès par cui che al è in preson, e che e pidimente la liberazion di chei presonîrs che a patissin di malatiis terminâls.


text:
Piçule recension su trop che la aziende di Steve Jobs e je “amie” des lenghis plui piçulis
Ai 5 di Otubar dal 2011 al è mancjât Steve Jobs, fondadôr insieme cun Steve Wozniak de Apple, aziende americane che al à po mandât indevant par un grum di agns. Un event che al à scjassât il mont dai media di dut il mont, ma cemût si compuartie Apple cul furlan e cu lis lenghis mancul dopradis tal web?
LA FILOSOFIE_ La Apple e je nassude tant che aziende di computers intal lontan 1976 e tai ultins dîs agns si è spostade planc plancut vierç setôrs tecnologjics diviers come chei de musiche e de telefonie. Cheste mosse è a vût un grant sucès, stant che di Avost la Apple e je deventade la aziende cun plui valôr in dut il mont.
La filosofie di Apple e je stade simpri particolâr: il sproc classic de cjase americane al è “Think different”, par mostrâ la voie di diferenziâsi dai dominadôrs dal setôr, de IBM fin ae Microsoft. Par rivâ a chest, i siei prodots a àn simpri vût inovazions, pensìn par esempli a une des primis interfacis grafichis (“a barcons”) de storie, ma daspò dai sucès dai prins agns ’80 e à simpri pierdût a nivel di venditis tai confronts de Microsoft, e Steve Jobs al fo ancje parât vie de sô aziende.
UN GNÛF INIZI_ La rinassite e rivà ae fin dai agns ’90, cuant che Jobs al tornà a cjapâ in man lis robis e soredut sul tacâ dai agns 2000: tal 2001 al fo presentât il prin iPod, che al rivoluzionarà il marcjât dai letôrs musicâi e tal 2007 al rivà il prin iPhone, che al cambià il panorame dai celulârs, fin a chel moment dominât di Nokia.
Ma lassant di bande l’aspiet globâl, cemût si presentie la aziende dal miluç tai confronts des minorancis linguistichis e in particolâr de marilenghe? Il software Apple al è simpri stât caraterizât di une mancjance di personalizazion: la idee e jere chê che l’utent al veve za dut configurât, duncje nol podeve ni i coventave cambiâ opzions pai particolârs plui piçui. Cheste idee si riflet ancje sul supart pes lenghis, che nus interesse plui di dongje.
CEMÛT CUL FURLAN?_ Al moment, il software Apple al è dividût in dôs fameis: il MacOS X, il sisteme operatîf “classic”, pai computers, e iOS, chel pai dispositîfs mobii. Tal prin câs, lis lenghis supuartadis a son 22 e a son dome chês plui impuartantis. Tal secont câs a son 36, un tic di plui: il catalan, une minorance che o cjalìn cun interès, al è presint dopo un grum di protestis e di petizions, dome dal Jugn dal 2010, cu la version 4 dal iPhone, e nol è ancjemò presint tal MacOS.
In mert al sgarfadôr, un component che al è simpri plui impuartant, il MacOS al dopre Safari, che come che o vin viodût cualchi mês indaûr intun articul de Patrie al è propit pôc “furlan friendly”: il program al dopre la lenghe di sisteme e – come che o vin a pene dit – il furlan nol è presint, duncje nol è nuie di fâ; no si pues nancje doprâ un dizionari pal control ortografic.
La uniche consolazion e rive de tastiere: scrivi lis letaris furlanis sul Mac al samee avonde sempliç, ma inte ete di Internet no podìn dal sigûr contentâsi di chest.
Andrea Decorte
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
La Faber, imprese metalmecaniche impuartante de zone di Cividât, e je stade la uniche aziende a vê formalizade une ufierte par cuistâ la Italricambi, ancje cheste realtât metalmecaniche cun propris sîts a Cividât, Flavuigne e Gaiba (Ro).
No son rivadis, di fat, dentri de date fissade dai 6 di Mai dal 2015, altris ufiertis e viersaments di caparis di almancul 500 mil euros.
La Faber, duncje, si è adiudicade, al cost di un milion e 570mil euros, la Italricambi.
In chest mût, si è infin disblocade une situazion tant dificile là che la Federazion Taliane Metalmecanics e à fat in maniere responsabile fin in fonts la sô part, cirint soluzions pai lavoradôrs e impegnantsi pal proseguiment de ativitât aziendâl.
Al va visât cemût che la Italricambi Spa, cu la denominazion “Trattamenti Cividale”, e sedi stade metude in licuidazion e, cun sentence dai 22 di Mai dal 2014, al sedi stât declarât il so faliment.
Intant, il prin di Mai dal 2014, la “Trattamenti Cividale” e veve stipulât doi contrats distints di fit cu lis societâts Early Spa e Ir Srl. Chescj rams di fit a son stâts revocâts, ai 10 di Lui dal 2014, dal Tribunâl di Udin cun oblic di restituzion imediade de aziende.
Di cheste dade al è scomençât un percors di casse integrazion straordenarie par ducj i 95 dipendents (66 a Cividât, 7 a Flavuigne e 22 a Gaiba).
Chê de Italricambi di Cividât e Flavuigne e je stade une vicende pardabon tant, masse confondude.
Che si pensi che cheste aziende e rapresente une ecelence, a nivel internazionâl, inte produzion dai tocs pes machinis di moviment tiere. Cundut achel, prime e à corût il pericul di jessi sierade in maniere incomprensibile cun dutis lis comessis che e veve e, in maniere seguitive, e je finide sot dai rifletôrs par une serie di pleis judiziariis che a àn causade la sospension di ogni ativitât produtive.
Intai ultins mês, infin, si à vivût ancje il paradòs di vê une casse integrazion vuadagns straordenarie za autorizade dal Ministeri dal Lavôr e, inte stesse suaze, di viodi recapitâ ai lavoradôrs bonifics falâts, e duncje no fruibii, par vie di un probleme informatic dal studi di consulence.
Cumò la Fim, infin, si podarà confrontâ cuntune aziende tant che la Faber, note pe serietât fin cumò dimostrade e che e je daûr a impegnâsi ancje in cheste vicende.
Il confront, pûr no facil, al sarà fondât su la concretece.
La Fim e strenzarà i timps par rivâ a acuardis sindicâi che a permetin la riprese produtive in mancul timp pussibil e e cirarà di mantignî cun indurance la difese dai nivei ocupazionâi. I lavoradôrs de Faber a àn vivût su la lôr piel masse inciertecis e umiliazions. Si meretin cualchi ciertece e un pocje di serenitât.
Intal passât, masse dispès in Italricambi al è mancjât cualsisedi confront cu lis proprietâts, stant che a jerin dificilis di intercetâ e di individuâ inte lôr efetive realtât e volontât.
O tornìn a partî cuntune aziende dal teritori intal teritori. ❚
Giorgio Spelat
Fim Cisl Provinciâl di Udin
Une aziende dal teritori a ’nt salve une altre. Il câs (finît ben) de Itlalricambi: ecelence cuasi lade a patràs no par motîfs economics............
La Faber, imprese metalmecaniche impuartante de zone di Cividât, e je stade la uniche aziende a vê formalizade une ufierte par cuistâ la Italricambi, ancje cheste realtât metalmecaniche cun propris sîts a Cividât, Flavuigne e Gaiba (Ro).


text:
Storie di un professôr furlan tal forest
Tacant dai prins agns Novante, in gracie di un progjet de Universitât di Clanfurt, in colaborazion cun altris Ateneus, la localitât di Pleç (Slovenie) e je deventade mete estive di studis e di incuintris di caratar internazionâl, cun grant atrat di bande dai students universitaris.
Il diretôr di chest an, professôr Luca Melchior, nus conte di cemût che si è disvilupade vie pai agns cheste iniziative.
La scuele estive di Pleç e je nassude par iniziative di un storic de Universitât di Clanfurt, Andreas Moritsch, in colaborazion cu lis Universitâts dal Friûl e di Lubiane. La idee e jere chê di un laboratori di confront su la storie di cheste regjon, che e je comune, ma masse dispès dividude e insanganade. I cors di lenghe – sul prin talian, todesc e sloven – a jerin nome funzionâi al scambi tra i students e i docents, parcè che si voleve doprâ lis lenghis de regjon e no l’inglês. La idee e je stade puartade indenant di un altri storic, Karl Stuhlpfarrer, e dopo dal pedagogjist Vladimir Wakounig, prin che mi tocjàs a mi. Cui agns si son zontadis lis Universitâts dal Litorâl di Koper, la Universitât di Triest e la Facoltât di filosofie di Rijeka, e cussì si è slargjade la ufierte dai cors ancje al furlan e al cravuat. Gno obietîf al sarès stât di rivâ, tai agns, ancje al ladin, ma prin il covid, daspò la fin dal gno contrat a àn fermât il plan.
__
Cuâl isal il spirt di cheste iniziative?
Il spirt al è chel di un progjet di pâs e di incressite comune, intun dialic tra students dai Paîs de regjon, che dispès a cognossin nome une version, chê de lôr bande, de storie e de culture, in realtât comunis, dal teritori e che – magari cussì no – tantis voltis no san ce che al sucêt, o che al è sucedût, di chê altre bande dal confin. Une robe che nus somee impuartante, dut câs, e je chê di slargjâ ancjemò di plui la prospetive a aspiets plui leâts, par esempli, al disvilup economic e tecnologjic inte regjon.
__
E cumò, invezit, par cognossilu miôr, cuâl isal stât il so percors di studis?
O ai fat studis di todesc e rumen a Udin (cun tapis a Rostock e Timişoara), cuntun pôc di serp-cravuat in bande, formazion di docent di talian lenghe foreste a Vignesie, a vore inte scuele e universitât a insegnâ talian a Lipsie, dotorât in linguistiche romanze a Munic e Udin sui migrants furlans in Baviere, assistent universitari a Graz, professôr di ricercje sul plurilinguisim a Clanfurt.
__
Ce judizi podaressial dâ su la sô preparazion?
Di sigûr positive, cu la pussibilitât di scambis internazionâi e di confrontâmi cun docents preparâts e che, no simpri ma dispès, a savevin ancje acompagnâ i students inte cressite academiche. Mi sarès plasût però vê cognossût il program di Pleç za di student…
__
E sui Ateneus che al à vude maniere di cognossi (di student, ricercjadôr e professôr)?
A son judizis une vore diferents, ma in gjenerâl ancje une vore positîfs. La LMU di Munic e je une universitât storiche e grande, cun tante ufierte e rapuarts internazionâi cu lis universitâts plui impuartantis dal mont; Lipsie e je une universitât cuntune grande storie, ma in chê volte che o jeri jo e veve une seconde zoventût, intune citât vive e dinamiche; Graz e à une grande tradizions di studis romanistics (e sul Friûl), Clanfurt e je intune posizion ideâl pe regjon de Alpe Adria, ma salacor no simpri si sa sfrutâle…
__
Ce progjets aial in cantîr?
O soi daûr a lavorâ cuntun team di coleghis, in primis Franco Finco e Paolo Roseano, suntune gramatiche descritive dal furlan, cun Isabella Matticchio o vin in pîts une bibliografie dai scrits di linguistiche su lis lenghis e varietâts de Istrie, cun Franco Finco e Fabiana Fusco un studi sul insegnament di sauran, sapadin e timauês, e daspò studis sui linguistic landscapes di cheste regjon de Alpe Adria.
__
I capitial mai di fevelâ de lenghe furlane cun coleghis o students no furlanofons?
Sì, fevelâ di lenghe furlane mi capite cuasi ogni dì… ancje te mê cariere academiche l’interès pal Friûl al è simpri stât presint, dai cors su la ricjece linguistiche dal Friûl (cun cors di lenghe furlane) a Munic fin ai cors sul plurilinguisim inte Alpe Adria. In Austrie, in particolâr a Clanfurt, di Friûl si sa avonde, l’interès al è alt tai students. Plui di cualchidun mi à dit che al sarès biel vê cors universitaris di furlan. I coleghis in gjenerâl a son interessâts a aspiets specifics, come la tutele, la standardizazion, il contat linguistic e lis sôs manifestazions, ma ancje la variazion dialetâl o la presince inte scuele.
O crôt che al sedi dificil fâ un confront cul Friûl: tal forest salacor e je plui curiositât, parcè che je simpri une robe “altre”, al è un ategjament viert e il confront cu la situazion des lenghis des minorancis storichis e dai dialets presints achì al è une vore impuartant te cuotidianitât comunicative. Al è clâr che si trate di un toc di societât particolâr – students e docents universitaris -, duncje no rapresentatîf di dute la popolazion.
__
Lavorâ tal forest aial influençât il so mût di jessi e di sintîsi furlan?
Disìn che par ciertis aspiets si pues cjalâ lis robis cun plui “distac”, che nol è mâl, e chest mi da la pussibilitât di lavorâ sul furlan cun calme. Mi fâs sintî che jessi furlan al è un toc impuartant di me, e che jessi furlan al vûl dî dal sigûr fevelâ furlan, ma ancje jessi “fi” di une realtât fate di un miscliç di tantis lenghis, dutis impuartantis.
__
Ce impression aial dal Friûl cjalantlu dal difûr?
Dal Friûl o ai la impression che, a nivel politic, un pôc si piert intun “Nordest” o intune “Norditalie” dismenteantsi di se, des sôs particolaritâts, dal so teritori, de sô storie. Ma par fortune a son iniziativis dal bas, ancje se in chest moment di crisi continue a nivel mondiâl, ancje chês a sofrissin tant…
__
Isal un moment bon pe lenghe furlane? Ce criticitâts e ce pussibilis alternativis viodial?
A son tantis iniziativis, e chest al è positîf. Che si lavori pe scuele e pe professionalizazion dal insegnament al è une vore impuartant, ma o crôt che la robe plui impuartante e sedi che si mantegni la trasmission dal furlan ai fruts in famee. E chi la situazion, magari cussì, no no mi somee tant positive, ancje se a son iniziativis impuartantis. Il furlan al à di tornâ a jessi lenghe de comunicazion inte famee e inte comunitât dal paîs, che cence di chel il fat che si dopri inte comunicazion uficiâl nol è avonde: e je une robe sì impuartantone, ma che di bessole no lu judarà a salvâsi. ❚
Luca Melchior, l’interès pal Friûl al devente ricercje ator pe EuropeSerena Fogolini
Storie di un professôr furlan tal forest


text:
O sin rivâts ancje chest mês a dâi fûr e vele ca, la classifiche dal mês di Otubar cundut ce che si puarte daûr. Il teme al jere pôre, e al è biel viodi che al è stât intindût in tantis manieris. Ma viodìn di no pierdisi in cjacaris e anìn drets tal dûr. E nuie… aromai al pâr che [...]
Tag: Fantacorsecurte
O sin rivâts ae fin ancje di cheste zornade di campionât numar 10, mês di Otubar, a teme di… pôre. E si viôt che il campionât al è stât lunc, stant che o vin 20 contis in gare, un pâr di mancul di chês dal solit, e al è ancje normâl, stant che nol è facil scrivi ogni mês alc, [...]
O sin rivâts a trê cuarts de gare e insome… e je propite ore di une biele classifiche gjenerâl e di dutis chês altris. E si ben che aromai ciertis posizions si tegnin cu lis ongulis, ancje chest mês no son mancjadis lis sorpresis. Un podìn spiâ, tant par scomençâ, che i trê zurâts si son cjatâts dacuardi suntune robe: [...]
E o sin rivât ancje ae fin de CorseCurte di Setembar! A son rivadis, sui 29 iscrits, ben 22 contis e al è tant ancje par chest mês. I corsecurtârs a tegnin dûr e ancje se al è clâr che la strache e tache a pocâ, i partecipants a vuelin fâ ben. Cun di plui, la classifiche par il mês [...]
O sin tarts di un pâr di dîs, ma ancje la zurie e à cualchi impegn, ogni tant, e nus perdonarês pe spiete. Cun dut di chest, o savìn ancje che la classifiche e je impuartante fin a un ciert pont, stant che il biel de nestre Corsecurte al è soredut chel di viodi e lei contis e vê il [...]
E velis ca, lis contis in gare par il mês di Avost, a teme amont. Us visin che o cjaparês i ponts dâts ae conte, a seconde de classifiche finâl, che chê cun plui votos e cjape 5 ponte e la seconde 3 e che se o vês di jessi intal fantacorsecurte visaitsi la firme. Il ros e il neri [...]
O sin ai sedis! E noaltris o sin puntuâi come simpri. E se o sin cetant puntuâi un super graciis al va ai nestris doi de zurie, Carli Pup, che al è tornât in vore, dopo la sostituzion dal mês di Jugn, e Zuanluche Franc, che ogni mês a son prefets intes lôr valutazions, che si metin dongje di chês [...]
E come ogni mês, ve che o clamin a judicâ ancje i nestris letôrs inte zurie par il Fantacorsecurte! Pocjis cjacaris che aromai o savês cemût che e funzione. Ve chi la liste des 23 contis in gare chest mês sul teme de aghe. Leieit e cuntun coment scometeit su la conte che us plâs di plui o che o [...]
O sin ai 16 e îr il nestri ultin de zurie al à votât e o sin perfet cui timps par pandi la Classifiche dal mês di Jugn, il vincidôr dal FantaCorseCurte de Vierte e ancje il Campion de Vierte. E o podìn bielzâ dîus che a no son stadis masse sorpresis e che la CorseCurte si sta spacant in [...]
E insome… ancje chest mês al è lât plui che ben! Tal sens che o vin rivât a tirâ sù ben 24 contis, il che al vûl dî che il punteç che si pues cjapâ se si vinç al è alt e i zûcs par decidi cui che al sarà il Campion di Vierte no son dal dut sierâts. E [...]
O sin ai 16 dal mês e la zurie e scomence a jessi strache, ma e ten bot. E cun gust ancje, stant che lis contis a van indevant a dânus sodisfazion e fânus lei bielis storiis. Chest mês, cul teme “cjasis“, lis contis a son stadis 23, un pocjis di mancul dal solit, e chest al vût dî ancje [...]
E il cjalt al è rivât e come che o pensavin, cualchidun dai nestris corsecurtârs al jere strac e a son rivadis mancul contis dal solit. Chest al vûl dî mancul ponts pal vincidôr, ma plui impuartance ae votazione de jurie dal public. E soredut, posizions in classifiche par chei che a tegnin dûr. Il teme di chest mês di [...]


text:
Torte di Sant Jacum di Galizie
E je une torte une vore facile di fâ e pal fat di no vê farine di forment e va ben ancje par cui che nol pues mangjâ glutin.
Ingredients:
3 ûfs; 150 grams di farine di mandulis; 150 grams di zucar; canele; scusse di limon gratade; zucar a vêl.
Bati i ûfs cul zucar, fin che no vegnin sbrumôs e blancs.
Messedâ la farine di mandulis cu la scusse di mieç limon gratade fine e un tic di polvar di canele, zontâ un pôc par volte ai ûfs e zucar e messedâ di jù insù, cirint di no fâ grops e di no dismontâ l’impast.
Strucjâ l’impast tune tortiere (antiaderente o onte e infarinade) e cuei tal for za cjalt a 180°C par 15-20 minûts
Cuant che e je cuete e disfredade inzucarâle cul zucar a vêl, magari lassant tal mieç la forme de crôs di Sant Jacum di Galizie: al baste taiâ une crôs di Santiago di cjarte e poiâle su la torte prime di inzucarâle, e po gjavâle. ❚
Sandri Carrozzo
RICETE. Tarta de Santiago............
Torte di Sant Jacum di Galizie


text:
Voivodâts de Polonie
La Polonie e je dividude dal pont di viste ministratîf in 16 voivodâts che a corispuindin plui o mancul a la division in regjons de Italie. La division corinte e je basade su lis regjons storichis de Polonie e e je stade introdusude intal 1999. Dal 1975 al 1999 e jere invezit in vigôr une division plui basade su lis diviersis citâts
Ogni voivodât al à un so consei regjonâl (par polac sejmik województwa); il rapresentant dal guvier in ogni voivodât si clame voivode.
Cualchi voivodât al à dôs citâts che a fasin di cjâflûc, une e je la sede dal consei dal voivodât mentri te altre al à la residence il voivode.


text:
Trinitât
La Trinitât al è un dai dogmis fondamentâi dal cristianisim e al declare l'unitât de sostance divine, ven a stâi che a son trê Personis divinis ognidune des cualis e sarès eterne e onipotente.
La formule dal dogme a fo fissade dal Concei di Nicee intal 325 p.d.C e si devi in gran part a la opare dal vescul Atanasi e a la polemiche cuintri la dutrine di Ari che a meteve in risalt l'inferioritât dal Fi rispiet al Pari e che a ignorave la tierce persone.
Nol è invezit acetât dai Testemonis di Jeova.


text:
Il testament dal gardenâl17 di Març 2007
E cussì, dopo sedis agns di presidence de Conference dai vescui (CEI), il gard. Camillo Ruini al à lassade la sô cjarie. Al reste vicjari dal pape pe diocesi di Rome e president de conference laziâl e sore dut il gîr di personis che al à metût tai puescj di responsabilitât. E ancje il so sucessôr, il vescul di Gjenue Bagnasco, al podarà disferenzeâsi tal stîl personâl ma no te sostance, jessint stât sielzût in sintonie cun Ruini. Di chest gardenâl olivastri, inteligjent e risolût, osanât e vituperât, no si po no rispietâ la passion pe glesie, linteligjence teologjiche e politiche, limpegn pastorâl, la clarece di ideis, la determinatece tal puartâ indenant lis sôs batais cence lassâsi scjaldâ dai compliments o frenâ des critichis. Un servidôr convint e fedêl, che al merte rispiet ancje se no simpri si condividin lis ideis e la strategjie. Che no je, graciant Idiu, une cuistion dogmatiche.
Lassant a altris di studiâ plui a font Ruini e il so timp, o volarès fermâmi su lis ultimis esternazions di don Camillo, fatis tun incuintri su La reson, lis siencis e lavignî de umanitât, juste la vee de sô gjubilazion. Une sorte di testament. Se nô cristians si rassegnìn a jessi une subculture, intun mont chal cjale dai cops in jù, nuie nol podarà salvânus. Dome un intervent de Provedence E je vere che la contestazion cuintri de glesie e cres. Ma al è miei jessi contestâts che jessi inrilevants. Catolics, sveaitsi. Lintervent dal gardenâl al è naturalmentri plui articolât, ma chest al è il struc, ripuartât e comentât in lunc e in larc. Limpression che mi à dât e je chê di un om deludût, preocupât, malcontent. No lu ai sintût come il cumiât une persone plene di sperance, di un om content di sé, ma come il lament incorât e rassegnât di un che si sint a puest cu la sô cussience ma che al scuen tirâ un belanç pôc esaltant.
Se i catolics a àn si sveâsi, al vûl dî che no son sveâts. Se al à pôre de inrilevance de religjon te societât, al vûl dî che dutis lis sôs batais, dut il so lavôr, dutis lis ostilitâts che cence volê al à stiçât a gjestre e sore dut a çampe, no àn servît a nuie. Ma parcè i catolics ànei di sveâsi? Jo o disarès cha àn pluitost di convertîsi. E cui aial dit che linrilevance e sedi une disgracie pe religjon e la presince e la visibilitât une furtune? Là esal scrit che nô o vedin di ocupâ la societât e lis istituzions e determinâ lis sieltis politichis e lande culturâl e limplant etic di un stât o dal mont? Cui aial dit e sigurât che la presince determinant dai catolics sul breâr politic e mediatic e sedi simpri une prove de salût e de vitalitât de religjon? O sai che si trate di sieltis legjitimis e motivadis, ma no lis sint come lis unichis e tant mancul come lis plui siguris e evangjelichis. Prin di dut parcè che ti domandin un sfuarç organizatîf impressionant e po parcè che ti oblein a tancj compromes. Gjesù, a un cert pont de sô vite, al dîs: Ve, o lin sù a Gjrusalem (Mt 20, 18). Nol va sù a Gjerusalem a tratâ cul sinedri o a ocupâ il palaç o a fâ valê lis sôs resons sacrosantis e i siei principis radicâi e non negoziabili, ma par jessi consegnât tes mans dai scrituriscj e dai predis e metût in crôs. Crist nol è preocupât dal podê, ma di fâ la volontât dal Pari. Nol salve il mont ocupant il mont o i centris vitâi, ma murint par amôr. Al Crist vincent di certe teologjie, nô o preferìn il Crist pazient e soferent. Parcè che nô o partìn cul principi che la fuarce umane e devente debolece par Diu. Sore dut nô o vin di crodi te resurezion, che e ven dopo de passion e de muart. Une sielte mancul visibil e esaltant, ma plui cristiane e plui sigure. De sigurece di Diu.


text:
Societât filologjiche furlane
La Societât filologjiche furlane e je stade fondade ai 23 di Novembar dal 1919 a Gurize.
I oms daûr la sô fondazion a forin i plui impuartants raprestants de culture furlane in chê volte, come Giovanni Lorenzoni (che al fo ancje il prin president), Bindo Chiurlo, Ugo Pellis, Ercole Carletti. La Filologjiche e fo intitulade al glotolic gurizan Graziadio Isaia Ascoli, fondadôr dal studi de dialetologjie in Italie e che al descrivè par prin in mût sientific la lenghe furlane intal Archivi glotologjic talian (Saçs ladins, 1873).
La Filologjiche e fo costituide in Ent morâl cun Regio Decreto dai 7 di Avost dal 1936; i siei fins a son presentâts intal prin articul dal Statût (aprovât te samblee straordenarie dai socis ai 23 di Fevrâr dal 2003): promovi e slargjâ l’ûs de lenghe furlane, prudelâ e valorizâ la minorance linguistiche furlane, studiâ, cognossi e incressi la cussience dai problemis culturâi dal Friûl par dut ce che al rivuarde la lenghe, la filologjie, la leterature, l’insegnament, la formazion culturâl e professionâl, la storie, l'art, la musiche e il spetacul, lis arts e lis tradizions popolârs, il studi, la conservazion, il restaur e la valorizazion dai bens culturâi tant movii che no movii, tant materiâi che no materiâi, che a vedin un particolâr interès linguistic, architetonic, artistic, storic, archeologjic, etnografic, museâl, sientific, bibliografic e archivistic par che ducj a puedin gjoldint. La Societât e promôf la cognossince des lenghis e des culturis di minorance, e lis considere imprescj di pâs tal mont e di fradilance tra i popui.
La Filologjiche e à un miâr di socis e al è un impuartant riferiment culturâl te regjon Friûl-Vignesie Julie, e e à relazions e scambis culturâi cun associazions e ents public e privâts e universitâts. E à ancje contribuît a lavôrs impuartants come l'Atlant linguistic talian e l'Atlant storic linguistic etnografic furlan.
La sede centrâl e je a Udin, ma a son sedis ancje a Gurize (par il Friûl orientâl), Pordenon (par il Friûl ocidentâl) e Tumieç (pe Cjargne).
Leams esternisModifiche
- (furlan) Sît uficiâl


text:
Ancje il Friûl al à il so “talent show”, chei spetacui un grum americans e un grum popolârs, dulà che cjantants, balarins, presentadôrs e comics si esibissin, par solit denant di une comission, e a mostrin la lôr art. E po i judiçs a decidin: o dentri o fûr. Tal câs specific, la gare e je dute jenfri grups musicâi furlans, 4 grups ogni domenie: la trasmission e va in onde su Free, des 10 sot sere. “The Groove Factory Contest 2011” – chest il so non – al à za preselezionât 24 bands, che si disfidin e a cjapin i vôts. E la jurie e je imbastide traviers di un sisteme mist, proporzionât: internet, sms e jurie.
LA SCUADRE DAL PROGRAM_ Par vêr, il formât dal program nol è une gnove. Trops reality esistino su la television taliane? Ma si pues ben definî, il prin talent show imbastît a nivel locâl in mût struturât e seont i criteris dai grancj programs, no ae buine. Un reality locâl che nol à nuie ce invidiâ ai grancj reality, a part i coscj contignûts. Su Telefriuli, si veve viodût, aromai plui di dîs agns za fa, une sorte di “Grande fratello”, cun Mandi Mandi e personaçs di paîs, ma e jere une robe un pôc sfuarçade, scuasit teatrâl e masse farloche. Chi invezit, o vin il premi finâl vêr, il regolament rigjit, lis eliminazions e la finâl. La manarie dal “televôt” (ancje se nol è un vêr televôt). Jenfri i jurâts, e je sentade, si impensaiso chê zovine che e cjantave a “Operazione Trionfo”, su Italia 1? Tâl Cindy Cattaruzza, dal Friûl ocidentâl. E po Alessio Turchetti, colorît baterist di une band di Udin (Exes), e l’imprenditôr musicâl, Alessandro Filippo. Te pontade finâl, ospit speciâl, tant che president de jurie, Christian Meyer, baterist di “Elio e le storie tese”. Ae fin ce si vinciâl? No bêçs, ma la incision di un album, la promozion e la difussion dal stes, il videoclip e la stampe di un servizi fotografic, par un valôr di cirche cinc mil euros.
PRODUZION DI CUALITÂT_ Ce che al va notât, sot l’aspiet produtîf, e je la preseade cualitât tecniche e di regjie dal program. La inovazion tes siglis e tal montaç, i stacs di cjamare nets, la pulizie de inmagjine. Alc di pardabon inovatîfs, insome, che dificilmentri no si viôt ator. Traviers di une ricercje incrosade su la rêt, o ai savût che dut chest aspiet nol è curât di Free, ma di une cjase di produzion esterne, “Fvg tube tv” che e prepare il prodot e lu fornìs ae emitent za sierât, “clâfs in man”. La stesse aziende e cure la part interative, vie Facebook e vie Youtube, dulà che si puedin cjatà i contribûts za regjistrâts, condividiju e comentâju.
JAN TOTI
TELEVISION, CINE E TEATRI. FRIÛL TAL ETERE. Reality furlan............
Ancje il Friûl al à il so “talent show”, chei spetacui un grum americans e un grum popolârs, dulà che cjantants, balarins, presentadôrs e comics si esibissin, par solit denant di une comission, e a mostrin la lôr art. E po i judiçs a decidin: o dentri o fûr. Tal câs specific, la gare e je dute jenfri grups musicâi furlans, 4 grups ogni domenie: la trasmission e va in onde su Free, des 10 sot sere. “The Groove Factory Contest 2011” – chest il so non – al à za preselezionât 24 bands, che si disfidin e a cjapin i vôts. E la jurie e je imbastide traviers di un sisteme mist, proporzionât: internet, sms e jurie.


text:
SETEMBAR – PRIME PAGJINE. EDITORIÂL – No ae sagre dai pampavuacs / Il doman al è tes nestris mans. No je retoriche ma disvilup pes nestris impresis / Il furlan a scuele, nissun pas indaûr / PAGJINE 2 – Il furlan a scuele nol pues jessi dome “cjantìn, balìn e zuìn“ / PAGJINE 3 – Lis fameis a àn dite di sì, ma si pues fâ ancjemò miôr / PAGJINE 4 – LA VÔS DE CISL. Novitât istât 2013: incentîfs fiscâi par lavôrs di ristruturazion e par intervents di miorament de eficience energjetiche / AFDS, cuant che la solidarietât a fevele par furlan / Il furlan si difint slargiantsi pardut: la strategjie gjenerâl de ARLeF / PAGJINE 5 – Poleâr sù, poleâr jù: il nestri judizi sul plan de Agjenzie / PAGJINE 6 – Lidrîs cuadrade di crisi, ven a stâi il “Cecotti & Fabbro-pinsîr” par frontâ chest moment storic / Puarte un amì a Volpares, pardabon! / CJARGNE. Curçuvint: “cirint radîs” Il gust di stâ une dade in compagnie / Puints 2013: la rassegne autunâl dal Istitût Ladin Furlansi vierç cuntune opare dedicade a pre Pieri Piçul / PAGJINE 7 – Une ostarie sperimentâl che e je daûr a nassi / E DUCJ A VIVERIN… FURLANS E CONTENTS. La Principesse sul cesaron / SIMPRI BOGNS. Siro Angeli, L’aga dal Taiament, Tumieç 1976 / Laboratori di scriture cu la Bottega Errante li di Onde Furlane / PAGJINE 8 – MUSICHE. Sandri Di Suald: “La vilote e la furlane particolaritâts furlanis: ecelencis di spindi” / IL FERÂL. Universitât furlane: frignâ o cjapâ sù un racli? / PAGJINE 9 – SLOVENIE. Revisionisim storic tal aniversari dai ‘domobranci’, ricuardâts a Rovte / AUSTRIE. Dirit di vôt domandât pai migrants / FRIÛL EUROPE. Russie e Ucraine e la voie di une Europe miôr / PAGJINE 10 – CJAMINANT TE STORIE. Lis ultimis dal sgjâf di Atimis / I cent agns di Boris Pahor: a lui i auguris, a noaltris il regâl / GNOVIS IN CURT. Cunvigne numar 90 pe Societât Filologjiche Furlane / GNOVIS IN CURT. In gjite in Carinzie cun Glesie Furlane / PAGJINE 12 – SIUMS DI STORIE. Orcolat indurmidît / LA (TÔ) PATRIE DAL FRIÛL… INTUN CLICK” – CONCORS FOTOGRAFIC. La foto sielzude par chest mês /
*** I articui a son disponibii fracant sul titul. Buine leture.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Informazions turistichis
Dulà mangjâ
RISTORANT PIZARIE "LA FENICE", vie Vittorio Emanuele III n. 29 - Talmassons, tel. 0432/765220
RISTORANT "OSTERIA LÀ DA LA GRISE", vie Cossio n. 55/1 - Talmassons, tel. 0432/766685
AGRITURISIM PITUELLO, vie S. Antonio n. 49/A - Talmassons, tel. 0432/766186
BIRERIE "DA MONDELLI", place General Cantore n. 10 - Flumignan, tel. 0432/766054
PIZARIE "AL PLATANO", vie Mangilli n. 7 - Flumignan, tel. 0432/766758
PIZARIE "DA GIANNA", place del Popolo n. 4 - S. Andrât dal Cormôr, tel. 0432/769190
AGRITURISIM FATTORIA MAGREDI, SS. 252 "Napoleonica", frazion FlambrI, localitât "Magredi"
Par durmî
AGRITURISIM PITUELLO di Pituello Alvio, via S. Antonio n. 49/A - Talmassons, tel. 0432/766186
Ce viodi
Inserît ta chel che al è il teritori dal Medi Friûl, il comun di Talmassons al è un centri agricul e artesanâl cun aromai une tradizion, logât de bande drete dal Cormôr, te zone clamade “Risultivis dal Stele”. In cheste aree, in particolâr tal biotop di Flambri, a son grandis areis umidis sorevivudis aes bonifichis e aes consecuentis riduzions dai habitat naturâi che a àn interessât la plane furlane vie pal secul passât.
Chestis a son stadis individuadis come Sît di Impuartance Comunitarie (SIC) sot de Diretive Habitat Europeane.
Il sît al rapresente il plui impuartant e ampli complès di vegjetazion umide di aghe dolce de Regjon Friûl-VJ e un dai pôcs paisaçs naturâi di dute la plane Padano-venite. Dongje di chest patrimoni ambientâl a son tesaurs storic artistics di memorie antighe come i sît archeologjics di origjin romane e alt medievâl, gleseutis e iconis votivis, simbui de storie religjose dal puest, vilis e residencis padronâls dal XVIII e XIX secul, borcs rurâi.
Talmassons al pues ufrî al visitadôr la pussibilitât di cjaminâ, montâ a cjaval o cori in mountain bike par itineraris dulà che si pues viodi paisaçs incontaminâts tal mieç dal vert e dal scori sugjestîf des aghis di torents e flums e di podê cerçâ tes tratoriis, ostariis e agriturisims la gjenuinitât dai prodots tipics insiemi ae simpatie e scletece de nestre int. Ufierte particolâr, pal visitadôr, e je ancje la presince di un osservatori astronomic destinât a ativitâts sientifichis, ma ancje e soredut divulgativis pai apassionâts des stelis.


text:
IL LÔF DAI NUMARS – Scuele de infanzie di Culugne – I.C. di Tavagnà
Gjal Cristal, Gjaline Cristaline e i lôr amîs a àn puartât i fruts a lis gnocis di Mignulin… ma no dome!
Si pues imparâ ancje la matematiche, in gracie di un lôf plen di fam che un a la volte al mangje i personaçs.
Trops indi restarano a la fin?
5, 4, 3, 2, 1…
Scuviezilu zuiant cul lôf dai numars!
La mape
La mappa
I materiâi
STAMPON GJAL CRISTAL – modalitât Artigal
IL LÔF DAI NUMARS spiegazion de ativitât
CEMÛT FÂ Istruzion pai gjenitôrs
GJAL CRISTAL – traduzion de conte


text:
«An bisest, pôc di sest», la detule e somee cumbinâsi ben cul moment: la nestre identitât e je sot atac. Dal pont di viste politic, cuntun Triest simpri plui centrâl. Dal pont di viste culturâl, cuntune Universitât simpri mancul furlane, cui nestris prodots in risi di jessi vitimis di “doc” o “dop” strambis.
Se dopo si zontin ancje “distrazions” tant che chê dal Comun di Udin (articul chi in bande) si reste scunîts: tocje batisi e scrivi par vê robis che a varessin di jessi bielzà siguris.
Ma nô no molìn: il Friûl al à simpri vût di concuistâsi dut cui dincj, cu lis ideis, cul fâ. Par rispueste a dut chel che nus fâs cuintri, o contìn tantis ideis e robis che si stan inmaneant. A stan cirint di sdrumâ il Friûl: o invidìn ducj a raveâsi lis maniis e a dâ une man. E, cualchi volte, e baste une firme o une crôs. A ducj, intant, graciis pai agûrs che nus son rivâts pai “nestris” 70, che o lin indevant a celebrâ. ❚
Dree Venier
Il numar............
«An bisest, pôc di sest», la detule e somee cumbinâsi ben cul moment: la nestre identitât e je sot atac. Dal pont di viste politic, cuntun Triest simpri plui centrâl. Dal pont di viste culturâl, cuntune Universitât simpri mancul furlane, cui nestris prodots in risi di jessi vitimis di “doc” o “dop” strambis.


text:
R.Esistence in Dub a concuistin il public di Suns 2010 e il vôt popolâr ju mande drets a Lorient in Bretagne dulà che si tignarà la finâl dal Liet International, il festival de musiche in lenghe minoritarie che chest an pe seconde volte di file al à vude une semifinâl ancje a Udin, intun Palamostre plen di int. La jurie tecniche e à invezit premiât il cors Stefan Casalta (secondis lis ladinis Ganes e tierç puest pai ocitans Lou Seriol). A son restâts fûr i furlans Pantan, che però a àn confermât la lôr valence cuntune esibizion pardabon fuarte.
Dal sigûr no varessin volût cjatâsi te comission parcè che il nivel di cheste edizion al è stât une vore alt, come che si à podût ancje sintî dai esperts e de partecipazion dal public che al à preseât ducj i artiscj che si son esibîts sabide ai 28 di Avost. Di ricuardâ ancje la esibizion di Glauco Venier, ospit di ecezion.
E il prossim an, la organizazion vuidade de Arlef (Agjenzie Regjonâl pe Lenghe Furlane) adun cul Comun e la Provincie di Udine, la cooperative Il Campo e Radio Onde Furlane e darà acet a la finâl europeane.
(Redazion)
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
11 di Zenâr
Il 11 di Zenâr e je la 11° zornade dal Calendari Gregorian. A mancjin 354 zornadis pe fin dal an (355° se l'an al è bisest).
Acjadiments[cambie | modifiche il codiç]
In Friûl[cambie | modifiche il codiç]
- 1365 - Lis trupis dal patriarcje a vincin i spilimberchês aleâts dal duche Rodolf IV di Austrie
Vie pal mont[cambie | modifiche il codiç]
- 532 - Rivolte di Nica
- 1158 - Vladislav I al divente Re di Boemie
- 1569 - Prime lotarie in Inghiltere
- 1571 - Le nobiltât austriache oten le libertât di religjion.
- 1693 - Teramot in te Vâl di Noto (Sicilie Orientâl)
- 1787 - Vegnin scuvierts Titania e Oberon,doi satelits naturâl dal planete Uran
- 1805 - Nassite dal stât american dal Michigan.
Nassûts vuê[cambie | modifiche il codiç]
Muarts vuê[cambie | modifiche il codiç]
- 1999 - Fabrizio De Andre' cjantautôr talian


text:
Len Tosolini Melbourne
Caricato da friultv
Us feveli di FriûlTV, une novitât che e rivuarde i furlans che a son lâts a lavorâ tal forest, partint di Maian, ma no dome. Di fat, chi in bande al il prin videomessaç di Lenart Tosolini, che so pari al è partît di Vendoi par lâ in Australie a Melbourne tal 1937.
Us anticipi che ai 19 di Mai al sarà presentât a Colorêt intune cunvigne dal titul "LENGHIS MINORITARIIS, MEDIA, EMIGRAZION", li che si fevelarà ancje di chest progjet che al varès voie di deventâ une sorte di portâl di informazion fat dai furlans pai furlans ator pal mont.
Se o vês cualchi parint a stâ tal forest, us domandi di segnalâi cheste pussibilitât e magari ancje domandâ se nus mandi un piçul salût video di 30 seconts, come che al à fat Len Tosolini.
O podês mandâmi i filmâts a cheste direzion mail: blogromanini[at]gmail[dot]com
La struture dal messaç e je cheste:
1.Salût di jentrade (MANDI o soi...)
2.Indicazion dal puest di dulà che si regjistre (di "non dal paîs", dongje "non de citât plui grande", in "non dal stât");
3.prin contignût (gno "pari" al è partît di "non dal paîs", Borc Clame tal "l'an di partence");
4.secont continût (fevelâ di ce che tu fasis tal forest);
5.tierç contignût ("se us ves di convetâ alc di chi, o soi a vuestre
disposizion");
6.indicazion di un recapit [mail, blog, sît,...];
7:salût di jessude (mandi a ducj)
Durade di riferiment: 30/60 seconts
Par regjistrâ il videomessaç o podês doprâ la webcam, une videocjamare e ancje il videofonin... duncje al è avonde facil di fâ.


text:
04 dicembre 2008
Dof su cjarte
Tancj si lamentin che cumò i dizionaris par furlan in grafie uficiâl a son dome sui discuts: "Al coventarès un ancje su cjarte!". Osservazion juste! E duncje ve chi la rispueste: come che nus vise Sandri Carrozzo, miercus che al ven ai 10 di Dicembar, a sîs di sere, li de Sale Cunvignis de Fondazion CRUP, in vie Manin 15, si presentarà il gnûf dizionari talian-furlan / furlan-talian de Serling e di Informazion furlane.
A fevelaran la prof.e Silvana Schiavi Fachin, Antonio Buiani e Sandri Carrozzo.
Il dizionari al è in vendite a 48 euros, ma par cui che al va a la presentazion o lu ordene prin des fiestis di Nadâl al è scontât a 40 euros.
A fevelaran la prof.e Silvana Schiavi Fachin, Antonio Buiani e Sandri Carrozzo.
Il dizionari al è in vendite a 48 euros, ma par cui che al va a la presentazion o lu ordene prin des fiestis di Nadâl al è scontât a 40 euros.
Nessun commento:
Iscriviti a: Commenti sul post (Atom)


text:
Words that Rhyme with synergistic
2 Syllable Words
christic, cystic, mistic, mystic, sistek
3 Syllable Words
artistic, autistic, ballistic, holistic, linguistic, logistic, patristic, puristic, sadistic, simplistic, statistic, stylistic
4 Syllable Words
altruistic, atheistic, chauvinistic, coloristic, dualistic, euphemistic, fatalistic, feudalistic, futuristic, hedonistic, hellenistic, humanistic, jingoistic, journalistic, legalistic, mechanistic, moralistic, narcissistic, nationalistic, naturalistic, novelistic, optimistic, pantheistic, pessimistic, pluralistic, realistic, socialistic, stalinistic, surrealistic, terroristic, unrealistic, voyeuristic
5 Syllable Words
anachronistic, antagonistic, antiballistic, capitalistic, characteristic, deterministic, expressionistic, idealistic, impressionistic, militaristic, monopolistic, nationalistic, naturalistic, opportunistic, paternalistic, polytheistic, primitivistic, propagandistic, relativistic, ritualistic, surrealistic
6 Syllable Words
imperialistic, materialistic, oligopolistic, sensationalistic, uncharacteristic
7 Syllable Words
individualistic
Definitions of synergistic
a. Of or pertaining to synergism.
a. Cooperating; synergetic.


text:
O sin intune fabriche di Osôf. Telecjamaris forestis a seguissin la vite di Marco (l’atôr Flavio Parenti), che al lavore chi dentri, e di Olivia (la atore Maeve Dermody), la sô morose. Forsit ju vês viodûts in chestis ultimis sîs setemanis vie par Udin, Cividât o Gurize. A son la troupe dal film “The Space Between”, opare prime de regjiste italo australiane Ruth Borgobello e dal om e co produtôr di Gurize Davide Giusto. E je la prime produzion italo australiane di simpri, realizade di Mondo Studio Film, Idea Cinema di Rome e Fantastificio di Triest, e finanziade di bande dal Ministeri talian dai Bens Culturâi, di Film Comission Friûl-Vignesie Julie e di invistidôrs privâts australians. E zirade dute chi di nô.
DOMANDE
Cemût mai propit il Friûl, lu vin domandât ae regjiste, che e je nassude a Melbourne tal 1976: «O ai simpri pensât di zirâ il gno prin film te tiere di origjin de mê famee. A son vot agns che o lavorìn a chest progjet. O savevi che vignî fin achì al sarès stât plui dificil, ma no ai mai vût dubis: chest al jere il so puest, l’istint mi diseve cussì». Ruth e je simpri stade a stâ in Australie, ma chi e vignive dispès in visite (intun di chescj viaçs, 16 agns indaûr, e à ancje cognossût il so om). Il pari Maurizio, di Gurize, al è emigrât in Australie cui siei a cirî fortune co che al jere canai, al veve 7 agns. Il pari, il nono di Ruth, al jere prime mecanic e po dopo ferovîr, e la none sartore, ducj i doi origjinaris di Basandiele. E la gnece vele chi vuê, tierce gjenerazion tornade a cjase intun viaç al contrari, back to the roots.
LIS CONTIS DE NONE
«Par tancj agns il Friûl lu ai cognossût soredut in gracie des contis di mê none» e dîs «o ai cjacarât cun jê par oris, e le ai ancje regjistrade: i siei ricuarts a jerin leâts ae vuere, ae miserie, aes dificoltâts. Di chê altre bande o vevi i ricuarts di gno pari: par lui il Friûl a jerin i zûcs in campagne, il mangjâ, la lûs. E par me, mi soi domandade, ce jerial il Friûl?». E alore cumò, a ripresis finidis, ce isal il Friûl par jê? «O ai cjatât une tiere di une bielece platade, plene di contrascj» e sclarìs «chi a son il mâr, la mont, la campagne, dut dongje: impensabil in Australie, là che dut al è lontan. Lis citâts a son diferentis une di chê altre, ogni paîs al è une sorprese. E po la lûs, la architeture, i paisaçs: i lûcs a son cetant interessants dal pont di viste cinematografic par un regjist. O ai la impression che i furlans che a vivin chi no si inacuarzin ben di dute cheste ricjece. A son puescj che forsit nancje lôr a cognossin… Mi ven iniment la Badie di Rosacis… Oh wow, fantastic! Il Friûl nol a nuie di invidiâ ae Toscane».
CARATAR FURLAN
Di furlan tal film al è ancje il caratar di cualchi personaç, come chel dal pari dal protagonist, un om risiervât e braurôs: «O ai cirût di contâ il rapuart jenfri pari e fi, cun dutis lis dificoltâts di esprimi i sintiments, di fâ viodi l’afiet» e conte «come che ai viodût jenfri gno pari e gno nono». Par Ruth, che e à studiât al Victorian College of the Arts in Australie, e che cui siei lavôrs e à za ricevût ricognossiments impuartants, e je stade la prime volte lavorative chenti. Cemût ise lade? «Chi o ai cjatât un grum di int creative, di grant talent» e rispuint «e no dome: chi e je la pussibilitât di lavorâ ben, che nancje a Rome. Al è dut a puartade di man, zirâ al è plui facil, la int e colabore e ti jude, ti invide a cjase sô. Tal fin setemane po si pues lâ ator, magari a Duìn, si vîf e si lavore ben, che ducj i romans a vuelin tornâ a lavorâ in Friûl! E si mangjie ben: i australians a lavin mats pal frico!». Il film al vignarà fûr dentri dal 2016: «O organizarìn un biel event a Udin» e dîs «o speri di presentâ ai furlans un film che al cjacare di un Friûl vêr, autentic. Chel stes Friûl che al è l’unic puest là che mi sedi mai sintude a cjase, che nancje in Australie». ❚
Natascia Gargano
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Come che o savìn, daspò de Prime Vuere Mondiâl i confins inte Mitteleurope a mudarin di bot. Ai 10 di Otubar dal 1920, i vignì domandât ae popolazion de Carinzie disot di sielzi, midiant di un referendum popolâr, se a volevin lâ cu la Jugoslavie o restâ cu la Austrie. Al vôt a pro di restâ cu la Austrie i vignì denant un fuarte bataie difensive.
◆ Ai 11 di Novembar dal 1918, daspò de sconfite de monarchie de Danau inte Prime Vuere, il guvier provisori de Carinzie al declarà la anession ae “Republiche de Austrie todescje”, che bielzà e bramave di fondisi cul Reich todesc. Il prin di Dicembar, il gnûf ream di Serbie, Cravuazie e Slovenie (SHS) al riclamave il possès dal teritori di lenghe slovene de Carinzie disot, che za al ocupave in part cu lis sôs trupis. Ai 5, il guvier carinzian al decidè di fâ front cu lis armis ai “invasôrs”, scomençant cussì la vuere difensive dai carinzians. Un daûr chel altri a forin tornâts a cjapâ lûcs impuartants sicu Orestagn, Ferlach e Grafenstein, fintant che ai 14 di Zenâr dal 1919 si rivà a un armistizi e sul teritori si insedià une comission americane (Miles Mission) par cirî di risolvi lis vieris cuistions.
◆ La prime propueste de comission e fo chê di marcâ il confin su la creste des Alps, ma chest no i plaseve ai slâfs, che cussì a tornarin a scombati, rivant fin a Clanfurt, che dut câs e fo subit liberade in graciis di un intervent dal consei superiôr dai aleâts. Par vie di dut chest, intal tratât di pâs di Saint Germain al fo decidût di fâ un referendum popolâr cu la int de Carinzie disot, ma lis bataiis di prime a vevin za fats 200 muarts e 800 ferîts jenfri i carinzians.
◆ Intant dal referendum, il teritori al fo dividût in dôs parts: une disot cu la aministrazion jugoslave e une disore, che e cjapave dentri Clanfurt e la rive meridionâl dal Wörtersee sot il control austriac. Il confin jenfri lis dôs zonis al coreve a soreli jevât di Vilac, traviers dal Wörtersee e pôc disot di Clanfurt.
Daspò di une propagande dispietade, ai 10 di Otubar dal 1920 si fasè il referendum, là che – a pet di une partecipazion dal 96% de int – il 59% si declarà a pro de permanence in Austrie, ancje se ben 18 comuns a votarin di chê altre bande.
◆ Pôc prime dal referendum il parlament carinzian al veve prometût che al varès prudelât la particolaritât linguistiche e nazionâl dai slovens no dome in chel moment storic, ma par simpri. In chê volte si pensà, seial di bande de popolazion seial di bande dai politics, che i passe 10.000 carinzians che a vevin votât a pro de Jugoslavie a fossin traditôrs de Carinzie. In dì di vuê, a cent agns di chei fats, si cîr di morestâ lis passions, cul ricognossi che chei che a vevin votât a pro de Jugoslavie a vevin dut il dirit di fâlu.
◆ Il President austriac Van Der Bellen al cjale cun favôr a chest 100n inovâl, e al dîs intune interviste che di là de viere linie di separazion al sta cressint un sintiment gnûf di partignince. Dut câs, al fo just tignî cont de opinion de int, massime par vie che in chei timps si veve une grande pôre su la pussibilitât che la Austrie e rivàs a tornâ a dâ di ca dal ribalton de vuere.
◆ Simpri pal President, al è fûr di discussion che par agnorums il rapuart cu la minorance slovene in Carinzie nol sedi stât masse plasint, ma in dì di vuê a son tancj i segnâi di distension e di rapuarts miôr in divignî, che si capìs ancje de presince di putropis scuelis bilengâls. Chestis scuelis lis àn bramadis sedi i todescs sedi i slovens e cumò tancj canais a vegnin biel a pueste de Slovenie in Carinzie par frecuentâlis.
◆ Chest an, pe prime volte inte storie, il president austriac e chel sloven a àn partecipât insiemi ae fieste pal centenari dal referendum, fat che al à dât di viodi un biel segn di viertidure.
Il President sloven Borut Pahor al dîs che al è un azart, ma che “il timp al mostrarà cetant coragjôs che o forin e se invezit cualchidun al fo credençon”. Cussì al disè intune interviste e al zontà di volê prudelâ lis minorancis todescjis in Slovenie, fevelant, tant che sloven che al viôt intai carinzians i siei conazionâi.
◆ Dal pont di viste european, o sperìn che si trati di une colaborazion sorenazionâl frutifare, che par altri e jere scomençade za cualchi an indaûr cu la creazion dal “Dreiländereck” e di ducj i progjets tri- e cuadrilengâi che si metin adun.
◆ A proposit: dai timps dal referendum, ai 10 di Otubar in Carinzie e je fieste regjonâl e duncje ducj i uficis publics e lis scuelis, ma ancje cetantis buteghis, a continuin a fâ fieste. ❚
10 di Otubar: a 100 agns dal referendum popolâr in CarinzieBarbara Cinausero
Come che o savìn, daspò de Prime Vuere Mondiâl i confins inte Mitteleurope a mudarin di bot. Ai 10 di Otubar dal 1920, i vignì domandât ae popolazion de Carinzie disot di sielzi, midiant di un referendum popolâr, se a volevin lâ cu la Jugoslavie o restâ cu la Austrie. Al vôt a pro di restâ cu la Austrie i vignì denant un fuarte bataie difensive.


text:
O sin rivâts ae fin ancje di cheste zornade di campionât numar 10, mês di Otubar, a teme di… pôre. E si viôt che il campionât al è stât lunc, stant che o vin 20 contis in gare, un pâr di mancul di chês dal solit, e al è ancje normâl, stant che nol è facil scrivi ogni mês alc, cence mai tirâ flât. Ma insome… il zûc al jere ancje chel, e o vin viodût che ancje chest mês, al è saltât fûr plui di alc di bon. Ven a stâi… brâfs a ducj i corsecurtârs!
Ve chi alore lis vincj contis in gare, di podê lei e di votâ chê che o vês voie di scometi parsore
- Sium, bêçs e flât
- Lis mês amiis
- Il non di mê mari
- Pôre
- Dentri di me
- La compagnie
- Il gno amì
- Lis pôris di Gjovanin
- Luncs minûts
- Cente di leons
- Voi di gnotul
- Ultin Pas
- Pôre di mûl
- Daniela
- Pôreroi
- Flabe
- Il fobic
- Gusielis
- I’ll be watching you
- La mê pôre
Discjame il file cun dutis lis contis di Corsecurte di Otubar
E buine CorseCurte a ducj!


text:
Dopo Carnicats e Straulino, i R.Esistence in dub al Liet Festival 2010 par provâ a puartâ in Friûl il sucès te rassegne europeane de musiche di minorance
«A canzoni non si fanno rivoluzioni», al cjantave Francesco Guccini. Ma tant altri sì. Si pues fâ culture e integrazion, par esempli, a ritmi di buine musiche. Viodi par crodi, ai 27 di Novembar a laran sù sul palc dal Liet Festival 2010 undis grups che a rivin di dute Europe – de Galizie ae Russie, des Isulis Faroe a Cipri – par esibîsi inte rassegne plui impuartante di musiche in lenghe minoritarie, ospitade chest an de citât bretone di An Orient, Lorient pai francês. L’event, inventât dai frisons e rivât ae sô setime edizion (cul patrocini dal Consei di Europe e il supuart tra chei altris de Arlef), si è concuistât visibilitât internazionâl e la capacitât di atirâ simpri plui zovins: bascs, cors, ocitans, bretons, sarts, pronts a meti in melodie la anime di ancjetantis culturis minoritariis.
E ancje chest an, te caravane musicâl no mancjarà une rapresentance de Patrie: il rapper Mauro Tubetti, in art Dj Tubet, e i siei R.Esistence in Dub, unics talians selezionâts (vincidôrs dal vôt popolâr ae kermesse partner Suns 2010), a sfidaran i coleghis cul toc «Fieste», cjançon di denunzie cuintri la mancjance di spazis di incuintri pai zovins furlans che dispès si cjatin cussì a organizâ «fiestis» no dal dut legâls (viodi ae vôs «rave party» e similârs). Il ritornel al è un regâl ae celebre vilote popolâr «Ciribiribin, doman e je fieste». Il grup al è nassût intal 2006 dal incuintri di cuatri zovins musiciscj de provincie di Udin e si è contrassegnât fin di daurman pal ûs de lenghe furlane, fondint elements classics de tradizion popolâr cun stilemis de musiche eletroniche dub-reggae. Intal Dicembar 2007 a àn vinçût il «Premi Friûl», dedicât al miôr grup emergjent dal an cun tescj par furlan.
Cundut che a sedin stadis presincis di rivuart – intal 2009 il «contestoriis di Sudri» Lino Straulino si classificave al tierç puest, e stes risultât pai rappers cjargnei Carnicats intal 2008 – fin a vuê nissun furlan al à vinçût il Liet Festival. Cuissà che chest an no si cambii musiche: scomencìn a preparâ i «clicks» parcè che ai 27 di Novembar, in concomitance cul event, si podarà votâ in linie il propri grup preferît ae direzion www.liet.nl/en/internationaal. E l’an prossim, dopo jessi stât ospitât in Frisie e Laponie, e cumò in France, il Liet al disbarcjarà infin a Udin.
Natascia Gargano


text:
A son a pene nassûts in vie uficiâl ma a son bielzà cetant atîfs: o stin fevelant dai doi Fogolârs furlans cinês, screâts ae fin dal mês di Avrîl in ocasion de vignude a Pechin e a Shanghai di une delegazion dal Ent Friûl tal mont vuidade dal president Giorgio Santuz dal president del Consei regionâl Edouard Ballaman.
Il president dal Fogolâr furlan di Pechin al è un zovin di 34 agns di Cividât, Alessandro Fatovic, che al rivà pe prime volte tal “paîs di mieç” (chest il significât di Cine inte lôr lenghe) uns cinc agns indaûr. Cumò al lavore tun studi di architeture a Shanghai.
President, cemût ise lade la schirie di events inmaneade pe scree dal Fogolâr di Pechin?
E je stade une grande fieste lade indelunc par plui dîs ancje par fâ cognossi il made in Friûl in Cine. La ocasion e je stade valide par fevelâ di sgambis culturâi e di leams economics di svilupâ jenfri lis dôs realtâts. Di là de capitâl o vin visitât ancje Qingdao, citât sul mâr innomenade pai cantîrs navâi.
Cuant âstu vût la idee di tirâ dongje i furlans che a vivin in chest grant paîs de Asie di Soreli jevât?
O lei a fevelâ di cheste iniziative un pâr di agns indaûr cui responsabii dal Ent Friûl tal mont, e daurman mi metei sot par clamâ dongje i furlans di Pechin e di Shanghai. Lis robis a lerin ben subit, cussì o sin rivâts a meti adun lis fuarcis necessariis. Dopo un periodi di convivence, tai dîs passâts o vin screât i doi Fogolârs gnûfs creis.
Trops sono i socis?
Cjapant dentri ancje i amîs di Shanghai, cumò o sin plui di 50. La nestre volontât e je chê di rivâ a cuote cent di chi a pôc.
Cemût ise stade la rispueste di bande
dai “furlans cinês”?
Pardabon positive: l’entusiasim nol è mai mancjât soredut di bande dai zovins, sei che a sedin students di cinês a Pechin o a Shanghai, sei che a sedin zovins imprenditôrs. La etât medie dai membris e je pluitost basse, tor dai 40 agns. Si pues dî che il nestri al sedi un Fogolâr un pôc particolâr, diviers di chei altris che si cjatin ator pal mont.
Ce ativitâts puartaitso indevant tal vuestri Fogolâr?
O vin tal cjâf di fâ un grum di robis, tacant cul creâ e rinfuartî i rapuarts cu lis impresis furlanis che a pandin interès viers il marcjât cinês, il plui grant dal mont: il nestri obietîf al è chel di promovi il Friûl e la int furlane in Cine. E po di meti in pîts ancje un Udinese club, stant che i cinês a van mats pal balon.
Secont te cemût larano i rapuarts, soredut di un pont di viste culturâl, cul Friûl?
O crôt simpri miôr. La maniere juste par vê leams economics cu la Cine e je chê che e partìs di une fonde culturâl. Ai cinês ur interesse un grum dut ce che al ven de Italie e duncje ancje dal Friûl. La culture e je, cumò come cumò, l’imprest plui potent par jentrâ dentri in chel marcjât.
Crodistu che i cinês rivedino a capî lis carataristichis tipichis dai Furlans, tacant dal fat che nô o vin une lenghe dute nestre?
Chest al è un tic plui dificil. Prin di dut nô si presentin come Talians, par vie che chest al è l’element plui identificatîf. Podopo, o cirin di spiegâur dulà che si cjate il Friûl, ur fevelìn dal nestri teritori, de lenghe, de culture, de mentalitât e ancje de nestre mangjative.
ALESSIO POTOCCO
________________________________
LA CINE, IL «PAÎS DI MIEÇ» 中国 – Zhōngguó
Superficie: 9 milions 671 mil chilometris cuadrâts
Popolazion: un miliart 330 milions
Capitâl: Pechin (Beijing – par cinês
al vûl dî “capitâl dal nord”)
Provinciis: 22; in plui a son 5 regjons autonomis, 4 citâts metropolitanis
e 2 regjons aministrativis speciâls (Hong Kong e Macao)
Grups etnics ricognossûts: 56
(il plui grant, i Han, al cjape dentri
il 92% de popolazion)
Tas di cressite economiche: 6,1% (prins trê mês dal 2009)
ATUALITÂT – Ancje in Cine si fevele par furlan............
A son a pene nassûts in vie uficiâl ma a son bielzà cetant atîfs: o stin fevelant dai doi Fogolârs furlans cinês, screâts ae fin dal mês di Avrîl in ocasion de vignude a Pechin e a Shanghai di une delegazion dal Ent Friûl tal mont vuidade dal president Giorgio Santuz dal president del Consei regionâl Edouard Ballaman.